**Кәсіподақ маған не берді**

Менің түсінігімдегі кәсіподақ – өндірістегі, мейлі өндірістен тыс салаларда болсын кез келген ұжымдық ортаны әлеуметтік әріптестік және ортақ кәсіби тұрғыда біріктіретін, әрбір мүшесінің құқығын қорғап, мүддесін білдіретін қоғамдық бірлестік болып табылады.

Кәсіподақтардың алғаш құрылу тарихы сонау Батыс Еуропа мен АҚШ-тан өзара көмек қоғамдары ретінде басталғанымен, бертін келе бұл идея шыңдала түсті. Әлем осынау бір қажеттіліктен туған кішкене идеяның расымен болашақта жетілетініне, қоғамдағы дербес күшке айналарына сенді. Қазіргі таңда кәсіподақтар бірлестік мүшелерінің еңбек жағдайына, тұрмысы мен мәдениетіне әсер етіп, мұқтаждықтарын еңсерумен қатар, бірлестік мүшелерін ынталандыра отырып ел дамуына оң ықпалын тигізетіндей қауқарға ие.

Мен өзім мүшелік ететін «Мемлекеттік банк мекемелері және қоғамдық қызмет көрсету қызметкерлерінің салалық кәсіподағы» осы саладағы қызметкерлердің өзін-өзі дамытуына, жаңашылдыққа ұмтылуына дәнекер болуда. Себебі, кәсіподақ кәсіби мереке күндерін елеусіз қалдырмай, марапаты мен сый-сияпатымен көңілге медеу болып келеді. Сонымен қатар, республикалық дәрежедегі жалпыұлттық сипаттағы мерейтойлардан да қалыс қалмай, жоғары дәрежеде өтуіне атсалысып келеді.

Соның бір дәлелі, Ұлы ақын, қазақтың бас ақыны Абайдың 175 жылдығы мерейтойы қарсаңында ұйымдастырған онлайн-бейнебайқауы эпидемиологиялық ахуал мен төтенше жағдайдан жабырқаған жүректерге дем бергендей болды. Ал, мен үшін кемеңгер ақынның шығармашылығымен танысу кәсіби өміріме тың серпіліс берді десем қателеспеймін. Мемлекеттік қызметте жүріп, күнделікті есеп-қисаптан, орталықтандырылған тапсырмалардың күйбеңінен бөлініп шығып, бір сәт сергіп, рухани демалғандай болдым. Сол үшін де кәсіподақ менің кәсіби өмірімде елеулі рөл атқарады.

Алдағы уақытта да кәсіподақтың ұйымдастыруымен өтетін іс-шараларға өз ықыласыммен қатысып, әрдайым кәсіподақпен тығыз байланыста болғым келеді. Кәсіподақтың қоғамда орны бар, сын-тегеуріндерге жауап бере алатындай, жұмысы жүйелі бірлестік ретінде тарихта аты қалуына атсалысуға дайын екендігімді білдіремін.

Табынбай Жаңбырбай Серікбекұлы –

Қазалы ауданы бойынша Мемлекеттік

кірістер басқармасының бас маманы